**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa vyhlasuje chránený areál Bradlo (ďalej len „návrh nariadenia vlády“), je splnenie požiadavky vyplývajúcej z článku 4 ods. 4 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín v platnom znení (ďalej len „smernica o biotopoch“), podľa ktorého členské štáty určia lokality uvedené v zozname lokalít európskeho významu ako osobitné chránené územia a stanovia priority v oblasti ochrany a potrebné opatrenia, najneskôr do šiestich rokov. Na základe uvedeného ustanovenia vypracovala Štátna ochrana prírody Slovenskej republiky (ŠOP SR) návrh na vyhlásenie chráneného areálu Bradlo (ďalej len „CHA Bradlo“), ktorý má zabezpečiť primeranú ochranu územiu, ako súčasť európskej sústavy chránených území Natura 2000. Ďalším dôvodom predloženia návrhu nariadenia vlády je aj formálna výzva Európskej komisie k porušeniu č. 2019/2141, ktorá sa týka nedostatočného vyhlasovania lokalít európskeho významu a schvaľovania programov starostlivosti.

Navrhovaný CHA Bradlo je územím európskeho významu s označením SKUEV0402 Bradlo. Podľa § 27 ods. 1 písm. b) zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) sa územím európskeho významu rozumie územie v Slovenskej republike tvorené jednou alebo viacerými lokalitami, ktoré sú zaradené v národnom zozname týchto lokalít obstaraným Ministerstvom životného prostredia Slovenskej republiky a prerokovaným s Ministerstvom pôdohospodárstva a rozvoja vidieka Slovenskej republiky. SKUEV0402 Bradlo bolo zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne (ďalej len „rozhodnutie Komisie 2008/218/ES“). Rozhodnutie Komisie 2008/218/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2019/17 zo 14. decembra 2018, ktorým sa prijíma dvanásta aktualizácia zoznamu lokalít s európskym významom v alpskom biogeografickom regióne. Ochranné pásmo CHA Bradlo sa nevyhlasuje. Názov chráneného územia bol štandardizovaný rozhodnutím Úradu geodézie, kartografie a katastra Slovenskej republiky č. P-101/2009 z 12.1.2009.

Predmetom ochrany navrhovaného CHA Bradlo sú biotopy šiestich druhov živočíchov európskeho významu: podkovár južný (*Rhinolophus euryale*), podkovár veľký (*Rhinolophus ferrumequinum*), podkovár malý (*Rhinolophus hipposideros*), uchaňa čierna (*Barbastellus barbastellus*), lietavec sťahovavý (*Miniopterus schreibersii*) a netopier brvitý (*Myotis emarginatus*). Účelom vyhlásenia navrhovaného CHA Bradlo je zabezpečenie priaznivého stavu predmetu ochrany CHA Bradlo.

Hlavným cieľom ochrany chráneného územia je udržať stav druhov netopier brvitý a uchaňa čierna v kategórii B – priaznivý – dobrý, udržať stav druhov lietavec sťahovavý, podkovár malý a podkovár južný v kategórii A – priaznivý – výborný a zlepšiť stav druhu podkovár veľký do kategórie A – priaznivý – výborný. V tomto prípade to znamená zabezpečiť zachovanie súčasných podmienok prostredia v takom stave, aký pretrváva v súčasnej dobe. Ciele ochrany sú stanovené v projekte ochrany spracovanom ako podklad na vyhlásenie CHA Bradlo a sú rozpracované v programe starostlivosti. Projekt ochrany a program starostlivosti o CHA Bradlo sú zverejnené na webovom sídle ŠOP SR na adrese: http://www.sopsr.sk/pochabradlo/.

Oproti výnosu MŽP SR č. 3/2004-5.1 bola výmera CHA Bradlo znížená z dôvodu, že ide o podzemný priestor bez stanovenej výmery. Navrhovaný piaty stupeň ochrany zodpovedá doterajšiemu stupňu ochrany, ktorý bol stanovený v predbežnej ochrane územia vo výnose MŽP SR č. 3/2004-5.1. CHA Bradlo nie je v súčasnosti prekrytý so žiadnym chráneným územím v zmysle § 17 ods. 1 zákona, ani s územím medzinárodného významu.

Územie navrhovaného CHA Bradlo je vymedzené slovným opisom hraníc, zoznamom parciel a mapovým vymedzením. Vyhlásenie CHA Bradlo nie je v rozpore s územnoplánovacou dokumentáciou platnou pre príslušné územie, v ktorej je navrhovaný CHA Bradlo hodnotený v súlade so záujmami ochrany prírody a nie sú identifikované žiadne strety záujmov s cieľmi ochrany.

Zámer vyhlásiť CHA Bradlo bol v zmysle § 50 zákona oznámený Okresným úradom Nitra dňa 28. septembra 2016. Pripomienky k  zámeru vznesené zo strany dotknutých subjektov boli prerokované a zapracované do materiálu.

MŽP prostredníctvom ním poverenej odbornej organizácie ochrany prírody v rámci schvaľovacieho procesu ako aj pred zápisom do katastra nehnuteľností doručí správcovi informačného systému (§ 38 ods. 2 zákona 326/2005 Z. z) na adresu nlc@nlcsk. org a nlc-ulzi@lcsk.org hranice chráneného územia v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády bude mať negatívny vplyv na rozpočet verejnej správy, ktorý je rozpočtovo zabezpečený. Predpokladané sú len výdavky na označenie chráneného areálu v zmysle zákona a vyhlášky Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov. Finančné prostriedky na realizáciu týchto výdavkov sú zabezpečené v rozpočte Štátnej ochrany prírody Slovenskej republiky.

Predkladaný materiál je bez vplyvov na manželstvo, rodičovstvo a rodinu, podnikateľské prostredie, informatizáciu spoločnosti, služby verejnej správy pre občana a bez sociálnych vplyvov. Bude mať pozitívny vplyv na životné prostredie.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, medzinárodnými zmluvami, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

**B. Osobitná časť**

**K § 1 a prílohe č. 1**

K § 1 ods. 1 a 4: Vyhlasuje sa CHA Bradlo, ktorý je súčasťou európskej sústavy chránených území Natura 2000. Výnosom MŽP SR č. 3/2004-5.1 bol navrhovaný CHA Bradlo zaradený do národného zoznamu území európskeho významu pod označením SKUEV0402 Bradlo.

K § 1 ods. 2, 3, 5 a k prílohe č. 1: Vymedzuje sa územie CHA Bradlo prostredníctvom katastrálneho územia a príslušného okresu, ďalej sa uvádza, kde je možné nájsť podklady, v ktorých je zakreslená hranica CHA Bradlo. Pre potreby praxe budú na Okresnom úrade Nitra uložené grafické podklady, v ktorých je zakreslená hranica CHA Bradlo. Ďalším zdrojom informácií o CHA Bradlo a o vymedzení jeho hranice je Štátny zoznam osobitne chránených častí prírody a krajiny, do ktorého sa podľa § 51 ods. 4 zákona zapíše CHA Bradlo po vyhlásení jeho ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácii je aj kataster nehnuteľností, keďže chránené územie je predmetom evidencie katastra. V zmysle § 51 ods. 5 zákona správa katastra na základe podkladov predložených ministerstvom vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie CHA Bradlo evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií (kódom druhu chránenej nehnuteľnosti „103 chránený areál“).

Spôsob vymedzenia hranice CHA Bradlo v prílohe tvorí popisná časť, zoznam parciel a mapa CHA Bradlo.

Ciele starostlivosti o chránený areál, opatrenia na ich dosiahnutie a zásady využívania územia upraví program starostlivosti o chránený areál.

**K § 2 a prílohe č. 2**

Upravujú sa účel, predmet a ciele ochrany CHA Bradlo. CHA Bradlo je navrhovaný z dôvodu ochrany biotopy šiestich druhov živočíchov európskeho významu: podkovár južný (*Rhinolophus euryale*), podkovár veľký (*Rhinolophus ferrumequinum*), podkovár malý (*Rhinolophus hipposideros*), uchaňa čierna (*Barbastellus barbastellus*), lietavec sťahovavý (*Miniopterus schreibersii*) a netopier brvitý (*Myotis emarginatus*). Druhy európskeho významu sú označené v súlade s prílohou č. 4 časť B k vyhláške Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov.

**K § 3**

Na celom území navrhovaného CHA Bradlo platí piaty stupeň ochrany.

**K § 4**

Účinnosť nariadenia vlády sa navrhuje od 1. marca 2020.